Husk det nu. Når der kommer en rundkørsel, skal man sætte farten ned og huske at dreje. Den sætning glemte et yngre par i nat, da de skulle krydse rundkørslen ved Aalborgvej og Vrejlev Klostervej ud for Vrå. Forglemmelsen resulterede i, at den 35-årige kvinde, som sad bag rattet, drønede ligeud og smadrede bilen - en Citröen C1. På passagersædet sad en 30-årig mand. Vagtchef ved Nordjyllands Politi, Heine Hansen, fortæller, at Falck-folkene måtte have fat i skæreværktøjet for at få den ene ud. Begge blev kørt afsted til hospitalet i Hjørring som traumepatienter på grund af ulykkens karakter og bilens, men der er tilsyneladende tale om en brækket arm og mindre skader. Der er udtaget blodprøve af kvinden, da man formoder, at der er tale om spirituskørsel.

Referat:
Et yngre par glemte i nat at dreje i rundkørsel ved Vrå og måtte skæres fri efter uheld. Mistanke om spirituskørsel.